Орден къыфагъэшъошагъ | АДЫГЭ ДУНАЙ | АДЫГЭ ДУНАЙ | АиФ Адыгея\nУрысые Федерацием и Президентэу Владимир Путиныр кIэтхагъ Адыге­им и ЛIышъхьэу ТхьакIущынэ Аслъан орде­нэу «За заслуги перед Отечеством» зыфиIоу я III-рэ степень зиIэр фэгъэ­шъошэгъэным фэгъэхьыгъэ Указым.\nАщ къызэрэщиIорэмкIэ, Адыгэ Республикэм и ЛIышъхьэ къэралыгъо шIухьафтыныр зыкIыфагъэшъошагъэр «IофшIэнымкIэ гъэхъагъэу ышIыгъэхэм ыкIи илъэсыбэ хъугъэу гуетыныгъэ фыриIэу Iоф зэришIэрэм апай».\nТхьакIущынэ АслъанкIэ мыр апэрэп, ау анахь тын лъапIэхэм зыкIэ ащыщ. Анахьэу етIани ащ мэхьанэ къезытырэр экономикэм ылъэныкъокIэ охътэ къиным къыфагъэшъошагъ.\nАдыгеим иIэшъхьэтетхэм джырэ лъэхъаным диштэрэ, куоу зэгупшысэгъэхэ унашъохэр пэщэныгъэ зехьэгъэным ылъэныкъокIэ аштэхэзэ, уахътэм къып­къырыкIырэ гомыIу фэмэ-бжьымэхэр республикэм изыпкъитыныгъэ къытырамыгъэхьанхэ алъэкIыгъ. Адыгееу 2007-рэ илъэ­сым къыщегъэжьагъэу ТхьакIущынэ Аслъан пэщэныгъэ зыдызэрихьэрэм социальнэ-экономикэ хэ­хъоныгъэхэмкIэ гъэхъэгъэ­шхоу ышIыгъэхэм яфэшъо­шэ уасэ къызэрафашIы­гъэм ишыхьатэу а тын лъапIэр щыт.\nИлъэси 9-м къыкIоцI Адыгеим зэхъокIыныгъэ инхэр фэхъугъэх, анахь псынкIэу хэхъоныгъэ зы­шIырэ шъолъырхэу хэгъэ­гум иIэхэм зэу ахэуцон ылъэкIыгъ. Республикэм инженер ыкIи социальнэ инфраструктурэм хэхъоныгъэ щешIы, инвестиционнэ проектхэр ща­гъэцакIэх, цIыф псэупIэхэр нахь зэте­гъэпсыхьагъэ мэхъух.\nIофтхьабзэхэу зэшIуахыгъэхэм яшIуа­гъэкIэ мы аужырэ илъэсибгъум республикэм иэкономикэ сомэ миллиарди 140-рэ фэдиз халъхьан алъэкIыгъ. Къэралыгъо капитальнэ вложениехэм яшIуагъэкIэ 2007-рэ илъэсым къыщегъэ­жьагъэу псэолъэ 344-рэ атIупщыгъ, ахэм япроцент 90-р социальнэ лъэныкъом тегъэпсыхьагъ.\nДжащ фэдэу гъэсэныгъэ зыщарагъэгъотырэ учреждениехэр, фельдшер-мамыку пункт 28-рэ, спорт псэолъабэ (мыщ къыхеубытэх респуб­ликэ стадионымрэ псауныгъэм игъэпытэн фытегъэпсыхьэгъэ физкультурэ комплекс­хэмрэ) атIупщыгъ. Илъэси 3-м къыще­гъэжьагъэу 7-м нэс зыныбжь сабыйхэр кIэлэцIыкIу IыгъыпIэхэм аштэнхэмкIэ чэзыу щыIэжьэп.\nУрысые Федерацием и Президент ижъоныгъокIэ унашъо­хэм ягъэцэкIэн республикэм ипащэхэм лъэшэу анаIэ тырагъэты. Мэкъу-мэщым ылъэныкъокIи, цIыфхэр зычIэсыщтхэ унэхэм ятIупщынкIи Адыге­им апэрэ чIыпIэхэм ащыщ еубыты.\nЭкономикэм илъэныкъо шъхьаIэхэми псын­кIэу хэхъоныгъэ ашIы, предприя­тиехэм, бизнес цIыкIумрэ гурытымрэ IэпыIэгъу ятыгъэнымкIэ амал зэфэшъхьафхэр агъэфедэх, инвестициехэри нахьыбэ мэ­хъух.